作者:劉禹錫
標題:和兵部鄭侍郎省中四松詩十韻
內容:右相曆中臺，移松武庫栽。紫茸抽組綬，青實長玫瑰。便有幹霄勢，看成構廈材。數分天柱半，影逐日輪回。舊賞臺階去，新知穀口來。息陰常仰望，玩境幾裴回。翠粒晴懸露，蒼鱗雨起苔。凝音助瑤瑟，飄蕊泛金罍。月桂花遙燭，星榆葉對開。終須似雞樹，榮茂近昭回。